b'\n_START_ARTICLE_\nSuvorovo ordinas\n_START_SECTION_\nOrdino istorija\n_START_PARAGRAPH_\nSuvorovo ordinas\xc2\xa0\xe2\x80\x93 pirmasis TSRS ordinas, tur\xc4\x97j\xc4\x99s tris laipsnius. Tai buvo auk\xc5\xa1\xc4\x8diausias karved\xc5\xbeiams skiriamas apdovanojimas. Jis \xc4\xafsteigtas kit\xc4\x85 dien\xc4\x85 po garsiojo Stalino \xc4\xafsakymo Nr. 227 \xe2\x80\x9eNei \xc5\xbeingsnio atgal\xe2\x80\x9c ir buvo skirtas u\xc5\xbe s\xc4\x97kmingas puolam\xc4\x85sias karines operacijas tik karininkams bei auk\xc5\xa1tas karines pareigas u\xc5\xbeimantiems asmenims (kitus tarybinius ordinus gal\xc4\x97jo gauti ir kareiviai, ir generolai, ir civiliai asmenys)._NEWLINE_Ordino projekto autorius\xc2\xa0\xe2\x80\x93 architektas Piotras Skokanas. Pirmuosius Suvorovo I-ojo laipsnio ordinus 1943\xc2\xa0m. sausio 28 d. gavo 23 tarybiniai mar\xc5\xa1alai ir generolai, tarp j\xc5\xb3 Georgijus \xc5\xbdukovas (ordinas Nr.1), Aleksandras Vasilevskis (ordinas Nr. 2), Konstantinas Rokosovskis, Rodionas Malinovskis ir kiti._NEWLINE_I-ojo laipsnio Suvorovo ordinu apdovanoti 234, du kartus\xc2\xa0\xe2\x80\x93 51, tris kartus\xc2\xa0\xe2\x80\x93 18 asmen\xc5\xb3. III-\xc4\x8dio laipsnio ordinu apdovanota 4012 asmen\xc5\xb3 bei trys karo akademijos._NEWLINE_I-ojo laipsnio Suvorovo ordinu apdovanotas 31 u\xc5\xbesienio pilietis, tarp j\xc5\xb3 D\xc5\xbeord\xc5\xbeas Mar\xc5\xa1alas, Bernardas Montgomeris, Liudvikas Svoboda, Josip Broz Tito, Chorloginas \xc4\x8coibalsanas, Dvaitas Eizenhaueris, Kambod\xc5\xbeos princas Narodomas Sianukas ir kiti._NEWLINE_\xc5\xa0iais koviniais ordinais buvo apdovanota 10 NKVD ir SMER\xc5\xa0 vadov\xc5\xb3 (Lavrentijus Berija, Ivanas Serovas, Viktoras Abakumovas, Sergejus Kruglovas ir kiti) u\xc5\xbe Kaukazo ir Baltijos taut\xc5\xb3 tr\xc4\x97mim\xc5\xb3 organizavim\xc4\x85.\n_START_SECTION_\nOrdino apra\xc5\xa1ymas\n_START_PARAGRAPH_\nSuvorovo I-mo laipsnio ordinas\xc2\xa0\xe2\x80\x93 i\xc5\xa1gaubta platinin\xc4\x97 penkiakamp\xc4\x97 \xc5\xbevaig\xc5\xbed\xc4\x97, kurios pavir\xc5\xa1iuje pavaizduoti besiskleid\xc5\xbeiantys spinduliai. \xc5\xbdvaig\xc5\xbed\xc4\x97s centre\xc2\xa0\xe2\x80\x93 tamsiai pilka emale padengtas auksinis skritulys. Skritulio \xc4\xafr\xc4\x97minimo vir\xc5\xa1utin\xc4\x97je dalyje\xc2\xa0\xe2\x80\x93 raudonos emal\xc4\x97s juosta bei u\xc5\xbera\xc5\xa1as auksin\xc4\x97mis raid\xc4\x97mis ratu \xe2\x80\x9e\xd0\x90\xd0\x9b\xd0\x95\xd0\x9a\xd0\xa1\xd0\x90\xd0\x9d\xd0\x94\xd0\xa0 \xd0\xa1\xd0\xa3\xd0\x92\xd0\x9e\xd0\xa0\xd0\x9e\xd0\x92\xe2\x80\x9c (Aleksandras Suvorovas), apa\xc4\x8dioje\xc2\xa0\xe2\x80\x93 auksinis lauro ir \xc4\x85\xc5\xbeuolo lap\xc5\xb3 vainikas. \xc5\xbdvaig\xc5\xbed\xc4\x97s vir\xc5\xa1utinio spindulio viduryje\xc2\xa0\xe2\x80\x93 raudonos emal\xc4\x97s \xc5\xbevaig\xc5\xbedut\xc4\x97._NEWLINE_Skritulio viduryje pritvirtintas auksinis poliruotas reljefinis A.Suvorovo bareljefas (pagal 1818\xc2\xa0m. dailininko N.Utkino gravi\xc5\xabr\xc4\x85)._NEWLINE_Suvorovo I-mo laipsnio ordinas pagamintas i\xc5\xa1 platinos, skritulys viduryje\xc2\xa0\xe2\x80\x93 i\xc5\xa1 aukso. Platinos kiekis\xc2\xa0\xe2\x80\x93 28,995 g, aukso\xc2\xa0\xe2\x80\x93 8,84 g, sidabro\xc2\xa0\xe2\x80\x93 9,2 g. Ordino svoris\xc2\xa0\xe2\x80\x93 41,8\xc2\xb11,8 g. Atstumas tarp \xc5\xbevaig\xc5\xbed\xc4\x97s spinduli\xc5\xb3 gal\xc5\xb3\xc2\xa0\xe2\x80\x93 56\xc2\xa0mm._NEWLINE_II-ojo laipsnio oridnas pagamintas i\xc5\xa1 aukso, skritulys \xc5\xbevaig\xc5\xbed\xc4\x97s centre, A.Suvorovo atvaizdas bei vainikas\xc2\xa0\xe2\x80\x93 i\xc5\xa1 sidabro. Aukso kiekis\xc2\xa0\xe2\x80\x93 23,098 g, sidabro\xc2\xa0\xe2\x80\x93 12,22 g. Ordino svoris\xc2\xa0\xe2\x80\x93 29,2\xc2\xb11,5 g._NEWLINE_III-\xc4\x8diojo laipsnio ordinas pagamintas i\xc5\xa1 sidabro. Skritulys, vainikas ir A.Suvorovo atvaizdas\xc2\xa0\xe2\x80\x93 oksiduoti. Sidabro kiekis\xc2\xa0\xe2\x80\x93 22,88 g, ordino svoris\xc2\xa0\xe2\x80\x93 25,3\xc2\xb11,5 g._NEWLINE_II-ojo ir III-\xc4\x8diojo laipsnio ordinuose \xc5\xbeod\xc5\xbeiai \xe2\x80\x9eAleksandras Suvorovas\xe2\x80\x9c para\xc5\xa1yti raudona emale. \xc5\xa0iuose ordinuose n\xc4\x97ra raudonos emal\xc4\x97s \xc5\xbevaig\xc5\xbedut\xc4\x97s ordino vir\xc5\xa1utin\xc4\x97je dalyje, jie\xc2\xa0\xe2\x80\x93 ma\xc5\xbeesni (atstumas tarp \xc5\xbevaig\xc5\xbed\xc4\x97s spinduli\xc5\xb3 gal\xc5\xb3\xc2\xa0\xe2\x80\x93 49 mm)._NEWLINE_Vidin\xc4\x97je ordino pus\xc4\x97je \xc4\xafsriegtas strypelis su ver\xc5\xbele, kuriais \xc5\xbeenklas tvirtinamas prie drabu\xc5\xbei\xc5\xb3.\n_START_SECTION_\nPapildoma informacija\n_START_PARAGRAPH_\nSuvorovo I-ojo laipsnio ordinas\xc2\xa0\xe2\x80\x93 retas apdovanojimas. Iki 1977\xc2\xa0m. po apdovanotojo mirties ordinai tur\xc4\x97jo b\xc5\xabti gr\xc4\x85\xc5\xbeinami valstybei. Kadangi dauguma apdovanot\xc5\xb3j\xc5\xb3 \xc5\xa1iuo ordinu buvo ne \xc5\xbeemesnio, nei generolo leitenanto laipsnio (apdovanojant buvo brandaus am\xc5\xbeiaus), reta kuris sulauk\xc4\x97 1977\xc2\xa0m. ir \xc5\xa1eimose liko nedaug ordin\xc5\xb3. Tod\xc4\x97l kolekcionieriai Suvorovo ordin\xc4\x85 labai vertina.'